b'\n_START_ARTICLE_\nNagrade Princesa de Asturias\n_START_SECTION_\nUstanovitev Fundacije\n_START_PARAGRAPH_\nPrvi je ustanovitev fundacije, ki je sprva nosila ime Fundacija kne\xc5\xbeevine Asturias, kasneje pa postala Fundacija Pr\xc3\xadncipe de Asturias, predlagal novinar Graciano Garc\xc3\xada Garc\xc3\xada:_NEWLINE_"Za Asturijce je imela [Carta Magna leta 1978] poseben pomen, saj je povrnila najpomembnej\xc5\xa1e ustanove v na\xc5\xa1i zgodovini: naslov Pr\xc3\xadncipe de Asturias za dedi\xc4\x8da Krone in status kne\xc5\xbeevine za na\xc5\xa1o pokrajino. V teh okoli\xc5\xa1\xc4\x8dinah se je porodila ideja o ustanovitve fundacije, ki bi vzpostavila vezi med princem in njegovo kne\xc5\xbeevino ter ta odnos podpirala preko spodbude kulture in mednarodnega sodelovanja." _NEWLINE_Ustava Fundacije je bila podpisana 24. septembra 1980, s slovesnostjo v Oviedu. Ustanovitvi so prisostvovali takratni princ Filip, kralj Juan Carlos I. in kraljica Sofia.\n_START_SECTION_\nOrganizacija\n_START_PARAGRAPH_\nNagrade Princesa de Asturias letno podeljujejo v Oviedu, glavnem mestu avtonomne pokrajine Asturias, na slavnostni prireditvi v gledali\xc5\xa1\xc4\x8du Campoamor. Podelitve se udele\xc5\xbeujejo znane osebnosti iz \xc5\xa1panskega sveta kulture, podjetni\xc5\xa1tva in \xc5\xa1porta, kakor tudi predstavniki regionalne in dr\xc5\xbeavne vlade._NEWLINE_Med letoma 1981 in 2013 je slovesnosti predsedoval takratni princ Filip, obi\xc4\x8dajno v spremstvu kralja in kraljice. Princ se podelitve ni udele\xc5\xbeil le leta 1984, ko mu je to prepre\xc4\x8dil \xc5\xa1tudij. V \xc4\x8dasu od njegove polnoletnosti do zveze s princeso Letizio, je \xc4\x8dastno mesto zasedal sam. Odkar je bil leta 2014 okronan za kralja, predsedstveno vlogo opravlja v imenu najstarej\xc5\xa1e h\xc4\x8dere, princese Leonor, ki bo predvidoma s\xc4\x8dasoma polo\xc5\xbeaj prevzela sama._NEWLINE_Vsako nagrado sestavlja diploma, kip Joana Miroja, znamenje z grbom Fundacije Pr\xc3\xadncipe de Asturias in finan\xc4\x8dna nagrada v vi\xc5\xa1ini 50.000 evrov._NEWLINE_Kandidate za nagrado smejo predlagati pretekli prejemniki, posamezniki in ustanove, ki prejmejo povabilo Fundacije, \xc5\xa1panska veleposlani\xc5\xa1tva, diplomatski predstavniki znotraj \xc5\xa0panije in priznane ugledne ustanove.\n_START_SECTION_\nZgodovina\n_START_PARAGRAPH_\nNagrade Princesa de Asturias so prvi\xc4\x8d podelili 3. oktobra 1981 (takrat kot Nagrade Pr\xc3\xadncipe de Asturias), v gledali\xc5\xa1\xc4\x8du Campoamor v Oviedu. Datumi podelitev so dolo\xc4\x8deni v skladu z urnikom kraljeve dru\xc5\xbeine, kljub temu pa se to\xc4\x8den termin dolo\xc4\x8di vsaj leto dni pred podelitvijo. Leta 1994 se kot neuradni standardni termin uveljavi zadnji oktobrski petek, v kolikor ta ne sovpada s prostimi dnevi ob Dnevu spomina na mrtve._NEWLINE_Sprva so bile nagrade namenjene le posameznikom in ustanovam, ki delujejo na hispanoameri\xc5\xa1kem podro\xc4\x8dju. Po obele\xc5\xbeenju 10. obletnice ustanovitve Fundacije Pr\xc3\xadncipe de Asturias leta 1990 je bil po dolgi razpravi sprejet sklep o raz\xc5\xa1iritvi kandidatur na svetovno raven, kar je prispevalo tudi k ve\xc4\x8dji mednarodni veljavi nagrad. Prvih nekaj let sta podoba in protokol predaje do\xc5\xbeivljala redne spremembe, trenutni sistem pa velja od leta 1998._NEWLINE_Podelitev je leta 2017 zaznamoval Katalonski separatizem. Poleg vsakoletne demonstracije v podporo republikanizmu se je pred gledali\xc5\xa1\xc4\x8dem Campoamor odvil tudi shod za enotnost \xc5\xa0panije z ve\xc4\x8d sto udele\xc5\xbeenci. Na takratni podelitvi je nagrado za mednarodno povezovanje prejela Evropska unija, zaradi \xc4\x8desar so se slovesnosti udele\xc5\xbeili predsednik Evropskega sveta Donald Tusk, predsednik Evropske komisije Jean-Claude Juncker in predsednik Evropskega parlamenta, Antonio Tajani. Tusk je v svojem govoru odlo\xc4\x8dno podprl centralno vlado in s tem potrdil popolno podporo Evropske unije Madridu. Slovesnost se je kon\xc4\x8dala z govorom kralja, ki je potrdil, da se bo katalonsko vpra\xc5\xa1anje re\xc5\xa1evalo preko ustave. Prireditve se je udele\xc5\xbeil tudi predsednik vlade Mariano Rajoy, kar se je zgodilo prvi\xc4\x8d po mandatu Leopolda Calvo-Soleta.'